સેન્સેક્સ આગલા બંધની સામે 312 પોઇન્ટ ગેપમાં ખુલ્યા બાદ એક તબક્કે વધીને ઊંચામાં 35,190ની એક મહિનાની ઊંચી સપાટીને સ્પર્શીને છેલ્લે 579.68 પોઇન્ટ વધીને 35,011.05ની સપાટીએ બંધ રહ્યો હતો. નિફ્ટી પણ ઇન્ટ્રા ડેમાં 10,606 સુધી ઊછળીને છેલ્લે 172.55 પોઇન્ટ વધીને 10,553ની સપાટીએ બંધ રહી હતી. નિફ્ટી 10,440ની પ્રતિકારક સપાટીની ઊપર નીકળીને મજબૂત બંધ રહેતાં માર્કેટનો ટ્રેન્ડ ટૂંકા ગાળા માટે પોઝિટીવ બનવાની સાથે હવે 10,000 અંત્યત મહત્ત્વનું સપોર્ટ લેવલ બન્યું છે એમ જણાવીને સીએમસી સિક્યુરિટીઝના જયેશ વ્યાસનું કહેવું હતું કે, નિફ્ટીમાં 10,200ના પુટ રાઇટિંગમાં મોટા પાયે કવરિંગ જોવાયું હતું. આને જોતાં નવેમ્બર સિરિઝ માટે 10,200 હવે સપોર્ટ લેવલ ગણી શકાય. હવે જો નિફ્ટી 10,440 ઊપર ટકવામાં સફળ રહેશે તો બજાર કોન્સોલિડેશન તબક્કામાં આવ્યું છે અને તેજીવાળા માટે તે સારી નિશાની ગણાશે. ટેકનિકલી બજાર ઓવરસોલ્ડ પોઝિશનમાં રહેતાં હાલમાં આવેલા ઊછાળા ઝડપી રહ્યા હતા. છેલ્લા બે દિવસથી મંદીવાળાઓએ મોટી સંખ્યામાં પોઝિશન સરખી કરી હોવા છતાં તેજીવાળા હજી મોટા પાયે સક્રિય થયા નથી. આને કારણે નિફ્ટી વીઆઇએક્સમાં મોટો સુધારો થયો નથી. નિફ્ટી વીઆઇએક્સ 4.2 ટકા ઘટીને 18.38ની સપાટીએ રહી હતી, જે હજી તેજીવાળાની કમ્ફર્ટ લેવલથી ઊપર ટ્રેડ થઈ રહી છે એમ વધુમાં તેમનું માનવું હતું. ભારત માટે ઇરાન પાસેથી ક્રૂડ ખરીદવાના દરવાજા ખુલ્લા રહેતાં તેની અને વૈશ્વિક બજારમાં બ્રેન્ટ ક્રૂડ 73 ડોલરની નીચે સરકતા તેની સ્થાનિક કરન્સીની સાથે શેરબજાર પર પ્રોત્સાહક અસર જોવાઈ હતી.